Rapid Bucureşti a învins-o FCSB cu scorul de 2-0 (2-0), duminică seara, pe teren propriu, în ultimul meci din etapa a 10-a a play-off-ului Superligii de fotbal.
Rapid a obţinut singura sa victorie din play-off prin golurile marcate de Funsho Bamgboye (12), după o minge respinsă greşit de portarul Andrei Vlad, la şutul lui Ermal Krasniqi, şi de Claudiu Petrila (42), cu un şut la colţul lung.
Gazdele au mai avut ocazii de gol prin Albion Rrahmani (24 – foarfecă laterală peste poartă, 68 – bară), Florent Hasani (26) şi Petrila (75).
FCSB, care a aliniat o echipă cu multe rezerve, a fost aproape de gol prin David Miculescu (38) şi Baba Alhassan (45+2), dar portarul Bogdan Ungureanu s-a opus salvator.
În min. 50, campioana a primi penalty, la un duel între Răzvan Oaidă şi Alexandru Băluţă, dar lovitura de pedeapsă a fost anulată de VAR pentru ofsaid la Nana Antwi.
FCSB a pierdut ultimele trei meciuri de campionat după ce a cucerit titlul de campioană: 0-2 cu Universitatea Craiova, 0-1 cu CFR Cluj şi 0-2 cu Rapid.
Rapid venea după patru înfrângeri consecutive şi opt în play-off.
Rapid nu a pierdut în acest campionat cu FCSB. În sezonul regulat, Rapid s-a impus cu 2-1 (deplasare) şi 4-0 (acasă), iar în play-off a remizat în tur (2-2), câştigând returul cu 2-0.